CELEX: 
Language: hu
Date: 2020-12-18 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE az (EU) 2018/1972 európai parlamenti és tanácsi irányelvnek az Unió egészében egységes maximális mobil hívásvégződtetési díj és az Unió egészében egységes maximális vezetékes hívásvégződtetési díj meghatározásával történő kiegészítéséről

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               A javasolt intézkedés jogalapja és célja
            
            
               Ez a felhatalmazáson alapuló rendelet az Unió egészében egységes maximális mobil hívásvégződtetési díjat és az Unió egészében egységes maximális vezetékes hívásvégződtetési díjat határoz meg, amely az Unióban az összes vezetékes és mobil hívásvégződtetési szolgáltatóra alkalmazandó lesz. A hívásvégződtetési díjak az elektronikus hírközlési szolgáltatók által a saját hálózatukon történő hanghívások végződtetéséért egymásnak felszámolt nagykereskedelmi díjak.
            
            
               Az Európai Elektronikus Hírközlési Kódex
                  1
                (a továbbiakban: Kódex) 75. cikke értelmében a Bizottság köteles 2020. december 31-ig felhatalmazáson alapuló jogi aktust elfogadni az Unió egészében egységes maximális mobil hívásvégződtetési díj és az Unió egészében egységes maximális vezetékes hívásvégződtetési díj meghatározása érdekében. A 75. cikk előírja, hogy az Unió egészében egységes maximális hívásvégződtetési díjak meghatározásakor a Bizottságnak be kell tartania a III. mellékletben meghatározott elveket, műszaki kritériumokat és paramétereket. A Kódex 75. cikkének (2) bekezdése, illetve 75. cikkének (3) bekezdése értelmében a Bizottságnak ötévente felül kell vizsgálnia a felhatalmazáson alapuló jogi aktust, és minden ilyen alkalommal mérlegelnie kell, hogy továbbra is szükség van-e az Unió egészében egységes maximális hívásvégződtetési díjak előírására. 
            
            
               E felhatalmazáson alapuló jogi aktus célja a vezetékes hívásvégződtetési díjak és a mobil hívásvégződtetési díjak teljes körű harmonizációja, ami jótékonyan fog hatni a belső piac fejlődésére, és jelentősen csökkenteni fogja az Unión belüli kereskedelem akadályait a tagállamok között. Mivel e szolgáltatások hívásvégződtetési díjainak uniós szintű szabályozása mellett a nemzeti szabályozó hatóságok illetékessége megszűnik e díjak szabályozására, és ezért már nem kell a hatékony díjszabást szolgáló költségmodelleket kidolgozniuk és rendszeresen aktualizálniuk, a felhatalmazáson alapuló jogi aktus jelentősen csökkenteni fogja adminisztratív terheiket. 
            
            
               A felhatalmazáson alapuló jogi aktussal kapcsolatos háttér-információk
            
            
               Az Unióban a mobil és a vezetékes hívásvégződtetési díjakat mintegy 20 éve szabályozzák. A mobil és vezetékes hívásvégződtetési piacokat a Bizottság már az előzetes szabályozás alá vonható piacok listáját tartalmazó 2003. évi ajánlásában
                  2
                (a továbbiakban: az érintett piacokra vonatkozó ajánlás) is megemlítette. A Bizottság az érintett piacokkal kapcsolatban 2007-ben
                  3
               , illetve 2014-ben
                  4
                elfogadott ajánlásaiban azt javasolta a nemzeti szabályozó hatóságoknak, hogy folytassák e piacok szabályozását. Meg kell azonban jegyezni, hogy a hívásvégződtetési piacok nem szerepelnek az e rendelettel egyidejűleg 2020 decemberéig elfogadott, az érintett piacokról szóló új ajánlásban megadott, előzetes szabályozás alá vonható piacok listáján, mivel a jelen rendeletben meghatározott uniós szintű hívásvégződtetési díjak alkalmazása korlátozni fogja a mobil és vezetékes szolgáltatók túlzott mértékű hívásvégződtetési díjszabását. Ennek eredményeként a hívásvégződtetési piacok már nem fognak megfelelni a három kritériumot magában foglaló vizsgálatnak uniós szinten.
            
            
               A Bizottság 2009-ben ajánlást fogadott el a vezetékes és mobil hívásvégződtetési díjak Unión belüli szabályozási kezeléséről (a végződtetési díjakról szóló ajánlás)
                  5
               . A végződtetési díjakról szóló ajánlás célja az volt, hogy biztosítsa a hozzáférési irányelv
                  6
                13. cikkében előírt árszabályozási kötelezettség harmonizált alkalmazását. Az ajánlás közös módszertant határozott meg a költségalapú végződtetési díjak kiszámítására, amely csak a hatékony üzemeltető számára felmerülő költségek megtérülését tette lehetővé (az úgynevezett „hosszú távú különbözeti költségek tisztán alulról felfelé építkező modellje”, „pure BU-LRIC”
                  7
               ). A végződtetési díjakról szóló ajánlás 2018-ban közzétett értékelő jelentése
                  8
                megállapította, hogy az Unióban továbbra is eltérő szintű végződtetési díjakat alkalmaznak, ami akadályozza a belső piac előmozdítását, torzítja a versenyt, valamint aláássa a szabályozás kiszámíthatóságát és a jogbiztonságot az Unión belül.
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               
                     9
                  Nyilvános konzultáció 
            
            
               A Kódex 75. cikke megállapítja, hogy „minden mobilhívás-végződtetési vagy vezetékeshívás-végződtetési szolgáltatást nyújtó szolgáltatóval szemben” az Unió egészében egységes maximális hívásvégződtetési díjakat kell érvényesíteni, és az idevágó mellékletben meghatározza azokat az elveket, kritériumokat és paramétereket, amelyeket a Bizottságnak követnie kell e díjak meghatározása során. Az Unió egészében egységes maximális hívásvégződtetési díjak végrehajtásának bizonyos szempontjait azonban a felhatalmazáson alapuló jogi aktusra hagyja, például azon szolgáltatások pontos meghatározását, amelyekre a díjszabást alkalmazni kell, vagy átmeneti időszak bevezetését annak érdekében, hogy a tagállamok kiigazításokat tudjanak végezni, amennyiben ez a korábban kivetett díjak alapján szükséges.
            
            
               A konzultáció során számos fél – elektronikus hírközlési hálózatokat üzemeltető vagy elektronikus hírközlési szolgáltatásokat nyújtó vállalkozások, nemzeti szabályozó hatóságok, az Európai Elektronikus Hírközlési Szabályozók Testülete (BEREC) és más érdekelt felek, például kormányzati hatóságok és ipari szövetségek, fogyasztói szervezetek, agytrösztök, tudósok, ügyvédi irodák, tanácsadó irodák és polgárok – véleményét kikérték. 
            
            
               A konzultáció 12 héten át, 2019. július 26. és 2019. november 8. között zajlott, és az Európai Bizottság nyilvános konzultációs portálján elérhető kérdőív segítségével lehetett részt venni rajta. Célja az volt, hogy összegyűjtse a visszajelzéseket és véleményeket az Unió egészében egységes maximális hívásvégződtetési díjak bevezetésével kapcsolatos szempontokról a kapcsolódó szabályozás következetes, kiszámítható, hatékony és átlátható végrehajtásának biztosítása érdekében. A konzultáció magában foglalt olyan technikai kérdéseket is, amelyek elsősorban a piacon jelentős tapasztalattal rendelkező érdekelt feleknek szóltak, például a nemzeti szabályozó hatóságoknak, a BEREC-nek, valamint az ágazati és fogyasztói szervezeteknek és szolgáltatóknak. A végrehajtással kapcsolatos további kérdésekre is kiterjedt, például az átmeneti időszak szükségességére a különböző tagállamokban, a nem árjellegű kötelezettségek szükségességére, vagy arra, hogy idővel hogyan érhetők el az Unió egészében egységes, leginkább költséghatékony maximális hívásvégződtetési díjak.
            
            
               Összesen 68 fél vett részt a konzultáción, köztük 32 vállalat (többségükben szolgáltatók), hat vállalkozói szövetség, 19 uniós polgár, egy nem uniós állampolgár, kilenc hatóság (nemzeti szabályozó hatóságok, minisztériumok és a BEREC) és egy nem kormányzati szervezet. A válaszok 22 tagállamból érkeztek. A kérdőívre három, az Európai Gazdasági Térségen (EGT) kívüli vállalat is válaszolt. Egyes, az EU-ban regisztrált válaszadók jelenleg nem uniós országbeli részvényesek irányítása alatt állnak. Néhány válasz ugyanannak a gazdasági csoportnak a leányvállalataitól érkezett. 
            
            
               Konzultáció a tagállamokkal (szakértői csoport) 
            
            
               Az uniós hívásvégződtetési díjakkal foglalkozó informális szakértői csoportot 2019. november 6-án hozták létre azzal a céllal, hogy segítse a Bizottságot az Unió egészében egységes maximális hívásvégződtetési díjakat megállapító felhatalmazáson alapuló jogi aktus előkészítésében. A nemzeti szabályozó hatóságok képviselőiből álló szakértői csoport első ülésére 2020. február 10-én került sor Brüsszelben
                  10
               . A következő tagállamok képviseltették magukat: Ausztria, Belgium, Bulgária, Ciprus, Csehország, Finnország, Franciaország, Hollandia, Horvátország, Írország, Lengyelország, Litvánia, Magyarország, Málta, Olaszország, Portugália, Románia, Svédország és Szlovénia. Az ülésen a következő témákról tárgyaltak: a hívásvégződtetési szolgáltatások, a hibrid szolgáltatások, a fokozatos díjcsökkentés és az átmeneti időszak, a harmadik országbeli hívószámokról kezdeményezett és a nem árjellegű kötelezettségek meghatározása. Az ülést követően 18 tag nyújtott be írásbeli választ az ülés után nekik megküldött kérdéslistára. 
            
            
               A szakértői csoport második ülésére 2020. szeptember 11-én került sor videokonferencia formájában
                  11
               . A következő tagállamok képviseltették magukat: Ausztria, Belgium, Bulgária, Ciprus, Csehország, Dánia, Franciaország, Finnország, Görögország, Horvátország, Írország, Lettország, Litvánia, Luxemburg, Magyarország, Málta, Németország, Olaszország, Lengyelország, Portugália, Románia, Spanyolország, Svédország, Szlovákia és Szlovénia. A csoport megvitatta a felhatalmazáson alapuló jogi aktus tervezetét és az azt kísérő bizottsági szolgálati munkadokumentumot, ezen belül is különösen a következő szempontokat: részét képezzék-e a kapcsolódó eszközök a hívásvégződtetési szolgáltatások fogalmának, hogyan kell kezelni a nem mobil nem földrajzi számokra irányuló hívásokat, milyen feltételekkel lehet a harmadik országokból kezdeményezett hívásokat a felhatalmazáson alapuló jogi aktus hatálya alá vonni, valamint az Unió egészében egységes maximális vezetékes és mobil hívásvégződtetési díjak végrehajtásának mikéntje. Az ülést követően 12 tag nyújtott be írásbeli hozzájárulást, amelyben összefoglalta vagy kibővítette az ülésen adott visszajelzéseket.
            
            
               A felhatalmazáson alapuló jogi aktus felülvizsgált tervezetét és a felülvizsgált bizottsági szolgálati munkadokumentumot a szakértői csoport 2020. november 11-én kapta meg. November 18-ig több tag nyújtott be észrevételeket; a végleges tervezeteket 2020. december 7-én küldték el a szakértői csoportnak.
            
         
         
            
               A BEREC véleménye
            
            
               A BEREC 2020. október 15-én nyilvánított véleményt a felhatalmazáson alapuló jogi aktus tervezetéről (amelyet 2020. július 29-én terjesztettek elé a kísérő szolgálati munkadokumentummal együtt).
            
            
               A BEREC egyetértett a végződtetési szolgáltatásoknak a hívott szám alapján javasolt meghatározásával, és azt javasolta, hogy a felhatalmazáson alapuló jogi aktus pontosítsa, hogy „az Unión belül kezdeményezett és végződtetett hívások” kifejezésnek a tagállamok nemzeti számozási terveiben szereplő számokról kezdeményezett és az ilyen számokon végződtetett hívásokra kell vonatkozniuk, nem pedig a hívó vagy a hívott fél fizikai helyére. 
            
            
               A BEREC úgy vélte, hogy amennyiben a Bizottság a hívásvégződtetési szolgáltatások fogalommeghatározásában tartaná a kapcsolódó eszközöket, a költségmegtérülés biztosítása érdekében gondoskodnia kellene arról, hogy a költségmodell eredményeihez adott biztonsági ráhagyás fedezze a kapcsolódó eszközök költségeit, mivel azok nem szerepeltek kifejezetten a költségmodellben. 
            
            
               A BEREC a nem mobil nem földrajzi számoknak a felhatalmazáson alapuló jogi aktus hatálya alá vonását nem tartotta indokoltnak, mivel az ilyen számozási tartományok többségébe irányuló hívások, különösen az értéknövelt szolgáltatások (VAS) esetében, nem bírnak a „hívásvégződtetési monopólium” jellemzőivel, és ezért nem lenne indokolt a díjak szabályozása. Bizonyos egyéb nem földrajzi számok, például a helyhez kötött nomadikus hívószámok vagy a segélyhívó szolgáltatásokhoz való hozzáférést biztosító hívószámok esetében a BEREC egyetértett azzal, hogy az árszabályozás továbbra is indokolt lehet.
            
            
               A BEREC jóváhagyta az Unió egészében egységes maximális hívásvégződtetési díjak szintjét és a javasolt végrehajtási mechanizmust (fokozatos díjcsökkentés a mobilszolgáltatások esetében, átmeneti időszak a vonalas szolgáltatások esetében).
            
            
               A BEREC támogatta azt a rendelkezést is, hogy a felhatalmazáson alapuló jogi aktus hatálya kiterjedjen a harmadik országokból érkező valamennyi hívásra, és azokra az uniós szintű hívásvégződtetési díjakkal egyenértékű díjakat szabjanak ki, bár rámutatott arra, hogy vannak olyan végrehajtási problémák, amelyek komolyan akadályozhatják e cikk széles körű alkalmazhatóságát; ilyen például a harmadik országokban alkalmazott hívásvégződtetési díjakra vonatkozó ellenőrizhető információk rendelkezésre állása. 
            
            
               Végezetül a BEREC kiemelte, hogy a nem árjellegű korrekciós intézkedések továbbra is szükségesek a hatékony verseny biztosításához a végződtetési piacok downstream piacain, és hogy elengedhetetlen, hogy a Bizottság a felhatalmazáson alapuló jogi aktus hatálybalépése előtt az összes tagállam esetében a legaktuálisabb ismert díjszabást vegye figyelembe.
            
            
               A Kódex 75. cikke kimondja, hogy a Bizottságnak a lehető legteljesebb mértékben figyelembe kell vennie a BEREC véleményét.
            
            
               Az „Ossza meg velünk véleményét!” portálon kapott visszajelzés
            
            
               2020. augusztus 25. és szeptember 22. között az érdekelt felek lehetőséget kaptak arra, hogy véleményt nyilvánítsanak a Bizottság „Ossza meg velünk véleményét!” portálján közzétett, felhatalmazáson alapuló jogi aktus tervezetéről. 49 vélemény érkezett: 29 a szolgáltatóktól, 12 az iparszövetségektől, 2 a nemzeti szabályozó hatóságoktól (UKE, NMHH), 1 a német szövetségi gazdasági és energiaügyi minisztériumtól és 5 a polgároktól (névtelenül). Néhány vállalkozás egynél több választ nyújtott be (pl. az O2 CZ és az O2 SK). Valamennyi válasz nyilvános
                  12
               .
            
            
               A nagy szolgáltatók általában magasabb díjakat kérnek, és azt szeretnék, hogy a fokozatos díjcsökkentésre rendelkezésre álló időszak hosszabb legyen, egyesek pedig bírálják a díjszabás alapját képező költségmodellt, és rámutatnak a Covid19-világjárvány miatt kialakult kedvezőtlen beruházási légkörre és gazdasági következményekre. Az alternatív szolgáltatók és a virtuális mobilhálózat-üzemeltetők határozottan támogatják a javasolt díjakat. A vezetékes szolgáltatók – különösen azokban a tagállamokban, ahol eleve magasabb vezetékes hívásvégződtetési díjakat alkalmaznak – magasabb vezetékes hívásvégződtetési díjakat kértek. A magyar nemzeti szabályozó hatóság (NMHH) általánosságban támogatja a felhatalmazáson alapuló jogi aktus tervezetét, de néhány pontosítást kér, míg a lengyel nemzeti szabályozó hatóság (UKE) elsősorban a hosszabb alkalmazkodási időszak szükségességét hangsúlyozza. A német szövetségi gazdasági és energiaügyi minisztérium a Covid19 nyomán kialakult helyzetre való tekintettel a költségmodell felülvizsgálatát és hosszabb végrehajtási időszakot kér.
            
            
               A költségmodellel kapcsolatos konzultáció
            
            
               Figyelembe véve a hívásvégződtetési piacok sajátosságait, a Kódex előírja, hogy a végződtetési szolgáltatások költségeit az előremutató, hosszú távú különbözeti költségek (LRIC) módszere alapján kell kiszámítani. Az említett módszeren alapuló modellek csak azokat a költségeket veszik figyelembe, amelyeket valamely meghatározott többletszolgáltatás nyújtása vált ki. A különbözeti költségeken alapuló megközelítés csak a ténylegesen felmerülő, tehát a többletszolgáltatás további nyújtása nélkül elmaradó költségeket (azaz az elkerülhető költségeket) veszi figyelembe, és így hatékony termelésre és fogyasztásra ösztönöz, valamint minimalizálja a potenciális versenytorzulásokat. 
            
            
               A Bizottság szolgálatai az Unióban nyújtott nagykereskedelmi végződtetési szolgáltatások költségeinek a felhatalmazáson alapuló jogi aktus alkalmazásában történő értékelése érdekében és a Kódex III. mellékletében kifejezetten meghatározott követelményekkel összhangban két független költségelemzést rendeltek meg egy külső tanácsadótól: az egyiket a mobil
                  13
               , a másikat a vezetékes
                  14
                hálózatokkal összefüggésben. A cél két különálló költségmodell kidolgozása volt a mobil, illetve a vezetékes végződtetési szolgáltatások nagykereskedelmi költségeinek felbecslésére. 
            
            
               A mobil hívásvégződtetés költségmodelljét 2018. március közepe és 2019. július közepe között, a vezetékes hívásvégződtetés költségmodelljét pedig 2018. szeptember és 2019. november között dolgozták ki. A tanulmányok keretében 28 hasonló struktúrájú, adott esetben országspecifikus adatokon alapuló modell kidolgozására került sor, amelyek a lehető legnagyobb mértékben megkönnyítették a releváns nagykereskedelmi mobil/vezetékes hívásvégződtetési költségek becslését az összes olyan országban, amelyre kifejlesztették őket
                  15
               . A modellek adott esetben országspecifikus adatokra támaszkodnak, illetve ha nem, akkor az EU-ban/EGT-ben alkalmazott átlagértékekre/közös értékekre. A mobil hívásvégződtetés költségmodelljét 2019. július 24-én, a vezetékes hívásvégződtetés költségmodelljét pedig 2019. november 26-án tették közzé.
            
            
               A költségmodellekkel kapcsolatban széles körű konzultációra került sor a nemzeti szabályozó hatóságokkal, a szolgáltatókkal és más érdekelt felekkel. A folyamat teljes időtartama alatt munkaértekezletek és konzultációk szervezésére került sor. Az adatgyűjtés szerkezetéről és tartalmáról az érdekelt felekkel is konzultáltak, és mindkét projekt esetében a nemzeti szabályozó hatóságok szakértőiből álló irányítóbizottságot hoztak létre, amely rendszeresen találkozott a Bizottság szolgálataival és a tanácsadóval
                  16
               .
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               A megfelelő jogi eszköz
            
            
               Tekintettel a felhatalmazáson alapuló jogi aktus azon céljára, hogy minden mobil hívásvégződtetési és vezetékes hívásvégződtetési szolgáltató számára az Unió egészében egységes maximális mobil hívásvégződtetési díjat és az Unió egészében egységes maximális vezetékes hívásvégződtetési díjat állapítson meg, a legmegfelelőbb jogi eszköz egy felhatalmazáson alapuló rendelet, amely közvetlenül alkalmazandó a mobil és vezetékes hívásvégződtetési szolgáltatásokat nyújtó szolgáltatókra. E jogi eszköznek köszönhetően a végrehajtás nem szenved szükségtelen késedelmet, amelyre az átültető intézkedések elfogadása során esetleg sor szokott kerülni.
            
         
         
            
               Összegzés 
            
            
               A felhatalmazáson alapuló rendelet a következő fő elemekből áll:
            
            
               Meghatározza a mobil és vezetékes hívásvégződtetési szolgáltatás fogalmát, amely szerint a hívásvégződtetési szolgáltatás központi eleme a hívott szám, nevezetesen az Unió területéhez tartozó földrajzi területekre vonatkozó E.164 szerinti országhívószámoknak megfelelő nemzeti számozási tervekben szereplő szám. A hívott szám képezi az alapját annak is, hogy egy adott hívásvégződtetési szolgáltatást vonalas szolgáltatásként (földrajzi számokon végződtetett hívások vagy a mobil szolgáltatások hívószámaitól eltérő nem földrajzi számokon végződtetett hívások, amelyek esetében hívásvégződtetési monopólium áll fenn, és amelyek „hagyományos” hívásvégződtetési szolgáltatásként viselkednek, ezek a helyhez kötött nomadikus hívószámok és a segélyhívó szolgáltatásokhoz való hozzáférést biztosító hívószámok) vagy mobil szolgáltatásként (mobiltelefonszámokon végződtetett hívások esetében) sorolnak be. A hívásvégződtetési szolgáltatások magukban foglalják a hívásvégződtetési szolgáltató által a hívásvégződtetéshez használt bármely technológián keresztül nyújtott szolgáltatásokat, és előfeltételük, hogy a hívásvégződtetési szolgáltató jogi és műszaki ellenőrzést gyakoroljon a szám felett, és legalább egy, a sajátjától eltérő hálózathoz kapcsolódjon. Ezek a szolgáltatások nem foglalják magukban a kapcsolódó eszközöket, az összekapcsolási portok kivételével. A meghatározás nem terjed ki a gépek közötti (M2M) kommunikációra, mivel az M2M-specifikus számozási tartományokon keresztül nyújtott szolgáltatásokat gépek közötti, nem pedig személyközi kommunikációra használják, mely utóbbi feltételnek teljesülnie kell ahhoz, hogy az adott kommunikáció e rendelet hatálya alá tartozzon. 
            
            
               Az e rendeletben meghatározott díjak az uniós hívószámokról, azaz az Unió területéhez tartozó földrajzi területekre vonatkozó E.164 szerinti országhívószámoknak megfelelő nemzeti számozási tervekben szereplő számokról kezdeményezett és az ilyen számokon végződtetett hívásokra vonatkoznak. A díjak nem vonatkoznak a harmadik országbeli (az uniós hívószámoktól eltérő) hívószámokról kezdeményezett hívásokra, kivéve, ha azokat i. olyan harmadik országbeli végződtetési szolgáltató kezdeményezi, amely az uniós hívószámokról kezdeményezett és az ő hálózatában végződtetett hívások esetében a felhatalmazáson alapuló jogi aktusban meghatározott maximális (mobil és/vagy vezetékes) végződtetési díjakkal megegyező vagy azoknál alacsonyabb végződtetési díjakat alkalmaz, vagy azokat ii. az e rendelet mellékletében felsorolt olyan harmadik ország nemzeti számozási tervében szereplő számról kezdeményezték, ahol a végződtetési díjak a Kódex 75. cikkében és III. mellékletében ismertetett elvekkel egyenértékű költségmodellelveken alapulnak. 
            
            
               A végleges költséghatékony hívásvégződtetési díj azon költségmodellek eredményén alapul, amelyeket a tanácsadó a Kódex 75. cikkében és III. mellékletében meghatározott elvek, kritériumok és paraméterek alapján dolgozott ki, viszonyítási alapul pedig az az ország szolgál, amelynek a költségmodell alapján legmagasabbak a költségei; az eredményhez hozzáadtak egy biztonsági ráhagyást is, amelynek köszönhetően valamennyi tagállamban lehetséges a költségmegtérülés. A végső költséghatékony díj 0,2 eurócent/perc az Unió egészében egységes maximális mobil hívásvégződtetési díj és 0,07 eurócent/perc az Unió egészében egységes maximális vezetékes hívásvégződtetési díj esetében.
            
            
               Tekintettel arra, hogy a jelenlegi mobil hívásvégződtetési díjak átlagosan jóval magasabbak, mint a költséghatékony díj, ez a rendelet hároméves fokozatos díjcsökkentési időszakot határoz meg, amely megkönnyíti a költséghatékony díjszabás zökkenőmentes alkalmazását, és amelynek során az érintett tagállamok szolgáltatói számára megengedett, hogy az Unió egészében egységes maximális mobil hívásvégződtetési díjtól eltérő díjakat alkalmazzanak. Az említett hároméves időszak alatt a maximális mobil hívásvégződtetési díj 2021-ben 0,7 eurócent, 2022-ben 0,55 eurócent, 2023-ban 0,4 eurócent, és 2024-ben eléri az egész Unióban egységes maximális mobil hívásvégződtetési díjat, amely 0,2 eurócent. 
            
            
               Egyes tagállamokban az aktuális szabályozott maximális mobil hívásvégződtetési díjak a fokozatos díjcsökkentésnek megfelelően 2021-re, 2022-re és 2023-ra meghatározott mobil hívásvégződtetési díjak alatt vannak, és már megközelítik az Unió egészében egységes maximális mobil hívásvégződtetési díjat. Annak érdekében, hogy az említett tagállamokban ne emelkedjenek a kiskereskedelmi hívásdíjak a szabályozott mobil hívásvégződtetési díjak átmeneti emelésének következményeként, lehetővé kell tenni, hogy ezekben a tagállamokban mindaddig alkalmazzák az aktuális szabályozott mobil hívásvégződtetési díjakat, amíg az e rendelet által az adott évre meghatározott maximális mobil hívásvégződtetési díj el nem éri az adott tagállam adott évre vonatkozó aktuális hívásvégződtetési díját, vagy annál alacsonyabb szintre nem csökken; kivéve Ciprust, amely jelenleg 0,17 eurócentes díjat alkalmaz. A Cipruson jelenleg alkalmazott 0,17 eurócentes mobil hívásvégződtetési díj már e rendelet alkalmazásának kezdő időpontjában (2021-ben) 0,2 eurócentre emelkedhet. 
            
            
               Ez azt jelenti, hogy 2021-ben a maximális mobil hanghívás-végződtetési díjak a következő országokban a jelenlegi szinten maradnak (összehasonlítás céljából eurócentben kifejezve): Svédország (0,207 eurócent), Portugália (0,36 eurócent), Málta (0,4045 eurócent), Írország (0,43 eurócent), Magyarország (0,474 eurócent), Dánia (0,517 eurócent), Hollandia (0,581 eurócent), Horvátország (0,596 eurócent), Görögország (0,622 eurócent), Spanyolország (0,64 eurócent) és Olaszország (0,67 eurócent). A következő években (2022–2023) a fokozatos díjcsökkentés szerinti hívásvégződtetési díj akkor válik alkalmazandóvá ezekben a tagállamokban, amikor az a jelenlegi mobil hívásvégződtetési díjak szintjére vagy az alá csökken. 2024-től pedig valamennyi tagállamban az Unió egészében egységes maximális mobil hívásvégződtetési díjat kell alkalmazni, amely 0,2 eurócent. 
            
            
               Ami a vezetékes hívásvégződtetési díjakat illeti, mivel a szabályozott vezetékes hívásvégződtetési díjak jelenlegi átlaga (a két kiugróan magas díjszabású Lengyelország és Finnország kivételével) közel van a végső költséghatékony díjhoz, ez a rendelet nem ír elő fokozatos díjcsökkentést. Ehelyett a jelenlegi vezetékes hívásvégződtetési díjak és a végső költséghatékony díj közötti jelentős különbségek miatt a rendelet 2021-et átmeneti időszaknak ütemezi be. Az átmeneti időszak lehetővé teszi az Unió egészében egységes maximális vezetékes hívásvégződtetési díjhoz való fokozatos alkalmazkodást. 
            
            
               Átmeneti időszak biztosítása akkor indokolt, ha az aktuális vezetékes hívásvégződtetési díjak jelentős mértékben meghaladják az Unió egészében egységes maximális vezetékes hívásvégződtetési díjat. Kettő kivételével minden tagállamban, ahol az aktuális vezetékes hívásvégződtetési díjak meghaladják a 0,0875 eurócentet (ez az Unió egészében egységes maximális vezetékes hívásvégződtetési díj + 25 %), a maximális vezetékes hívásvégződtetési díjakat 2021-ben az aktuális díjakhoz viszonyítva 20 %-kal csökkenteni kell. Lengyelország és Finnország esetében, amelyek eddig nem követték a 2009/396/EK bizottsági ajánlásban
                  17
                meghatározott elveket, és ahol ezért jelenleg nagyon magas vezetékes hívásvégződtetési díjakat alkalmaznak, a 20 %-os csökkentés nem lenne elég nagy lépés az Unió egészében egységes maximális vezetékes hívásvégződtetési díj felé. Ezért az átmeneti időszakban azon tagállam díjszabásával azonos díjakat kell alkalmazniuk, amelyben az átmeneti időszak alatt alkalmazandó díjszabási módszer a legmagasabb díjat eredményezi, e két tagállamtól eltekintve. Az így kapott átmeneti díjak (összehasonlítás céljából euróban kifejezve) a következők: Ausztria (0,089 eurócent), Belgium (0,093 eurócent), Csehország (0,099 eurócent), Finnország (0,111 eurócent), Hollandia (0,111 eurócent), Horvátország (0,075 eurócent), Lengyelország (0,111 eurócent), Lettország (0,076 eurócent), Litvánia (0,072 eurócent), Luxemburg (0,110 eurócent), Románia (0,078 eurócent) és Szlovákia (0,078 eurócent).
            
            
               Azokban a tagállamokban, ahol a 20 %-os csökkentés eredményeként az aktuális díj eléri a 0,07 eurócentes végső költséghatékony díj szintjét, vagy az alá csökken, nincs szükség átmeneti díjra. Ezért ezekben a tagállamokban 2021-ben az Unió egészében egységes maximális vezetékes hívásvégződtetési díj szintjének megfelelő díjakat kell alkalmazni
                  18
               .
            
            
               Ez a rendelet csak a hívásvégződtetési szolgáltatók számára előírt árjellegű kötelezettségre vonatkozik. A nemzeti szabályozó hatóságok által a területükön található piacok szabályozása során előírt nem árjellegű kötelezettségek nem tartoznak e rendelet hatálya alá. 
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2020.12.18.)
            
            
               az (EU) 2018/1972 európai parlamenti és tanácsi irányelvnek az Unió egészében egységes maximális mobil hívásvégződtetési díj és az Unió egészében egységes maximális vezetékes hívásvégződtetési díj meghatározásával történő kiegészítéséről
            
            
               (EGT-vonatkozású szöveg)
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel az Európai Elektronikus Hírközlési Kódex létrehozásáról szóló, 2018. december 11-i (EU) 2018/1972 európai parlamenti és tanácsi irányelvre
                  19
                és különösen annak 75. cikke (1) bekezdésére,
            
            
               mivel:
            
         
         
            
               (1)Az (EU) 2018/1972 irányelv 75. cikkének (1) bekezdése értelmében a Bizottságnak felhatalmazáson alapuló jogi aktus révén az Unió egészében egységes maximális hívásvégződtetési díjat kell meghatároznia mind a mobil, mind a vezetékes szolgáltatásokra vonatkozóan annak érdekében, hogy csökkentse a nagykereskedelmi hívásvégződtetéssel kapcsolatos versenyproblémák Unió-szerte egységes kezelésével járó szabályozási terheket. A felhatalmazáson alapuló jogi aktus elfogadásakor a Bizottság által követendő elveket, kritériumokat és paramétereket az említett irányelv III. melléklete határozza meg.
            
            
               (2)Ez a rendelet nem érinti a nemzeti szabályozó hatóságok azon hatáskörét, hogy az Európai Elektronikus Hírközlési Kódex 64. cikkének (3) bekezdésével, valamint 67. és 68. cikkével összhangban meghatározzák a nemzeti körülményeknek megfelelő érintett piacokat, elvégezzék a három kritérium vizsgálatát és nem árszabályozás-jellegű korrekciós intézkedéseket írjanak elő. Következésképpen e rendelet hatálybalépése nem érinti azokat a nem árjellegű kötelezettségeket, amelyeket a nemzeti szabályozó hatóságok a vezetékes vagy mobil hívásvégződtetési szolgáltatások tekintetében a jelentős piaci erővel rendelkező szolgáltatók számára előírtak, ezért e kötelezettségek az uniós és nemzeti szabályokkal összhangban történő felülvizsgálatukig érvényben maradnak.
            
            
               (3)A szabályozási gyakorlat azt mutatja, hogy az a hívószám, amelyen a mobil vagy vezetékes hívásokat végződtetik, döntő szerepet játszik hívásvégződtetés terén jelentkező kereslet helyettesíthetőségében és a versenydinamikában, így ez az a fő tényező, amellyel kapcsolatban kialakulhat a szabályozás szükségességét indokoló hívásvégződtetési monopólium. Ezért a hívásvégződtetési szolgáltatások meghatározásához használt fő kritériumnak a számozási tartománynak kell lennie, vagyis annak, hogy mobil hívásvégződtetési szolgáltatás esetében a hívást mobiltelefonszámon, vezetékes hívásvégződtetési szolgáltatás esetében pedig más típusú hívószámokon, például földrajzi számokon és bizonyos nem földrajzi számokon végződtetik-e.
            
            
               (4)A hívásvégződtetési szolgáltatásoknak magukban kell foglalniuk a hívásvégződtetési szolgáltató által a hanghívások végződtetésére használt bármilyen technológián – például 2G, 3G, 4G vagy 5G hálózaton és/vagy wifin vagy bármilyen vezetékes hálózaton – keresztül nyújtott szolgáltatásokat, függetlenül a hívás eredetétől.
            
            
               (5)Minden végződtetési szolgáltatás (mobil vagy vezetékes) nyújtása azzal jár, hogy a végződtetési szolgáltató hálózata legalább egy, a saját hálózatától eltérő hálózattal összekapcsolódik. Hívásvégződtetési szolgáltatóknak ezért azok a szolgáltatók minősülnek, amelyek műszaki ellenőrzéssel rendelkeznek a hívott szám felett, jogosultak a hívott szám használatára, csakúgy mint a hívás címzetthez történő továbbítására.
            
            
               (6)A végződtetési szolgáltatás fogalmából ki kell zárni azokat a kapcsolódó eszközöket, amelyeket egyes szolgáltatók vagy egyes tagállamok megkövetelhetnek a végződtetési szolgáltatások nyújtásához. Az összekapcsolási portok azonban, amelyek jelenleg számos tagállamban szabályozás tárgyát képezik, minden szolgáltató számára a végződtetési szolgáltatások alapvető elemeinek számítanak, mivel a forgalom növekedésével nagyobb kapacitásra van szükség az összekapcsoláshoz, ezért azokat bele kell foglalni a végződtetési szolgáltatás fogalommeghatározásába. A hívásvégződtetési szolgáltatók a hálózatukon a felhasználó számára nyújtott teljes hívásvégződtetési szolgáltatásért nem számíthatnak fel más díjat, mint az e rendeletben meghatározott megfelelő díjakat.
            
            
               (7)Az egyes nem földrajzi számokra – például az emelt díjas, az ingyenes és a megosztott költségű szolgáltatásokhoz használt hívószámokra – irányuló hívásokhoz kapcsolódó hívásvégződtetési szolgáltatások (más néven értéknövelt szolgáltatások) nem viselkednek „hagyományos” végződtetési szolgáltatásként, amelyek esetében a hívást végződtető szolgáltatók monopolhelyzetben vannak. Az említett szolgáltatók jobb tárgyalási pozícióban vannak, és a nyereségrészesedési megállapodás keretében kialkudhatják a végződtetési díjat. Ezért a végződtetési szolgáltatók bizonyos korlátokba ütköznek a nem földrajzi számokra irányuló hívások végződtetési díjainak megállapításakor, ellentétben azzal a helyzettel, amikor földrajzi számokra vagy mobiltelefonszámokra irányuló hívások végződtetéséről van szó. Ezért az ilyen számokra irányuló hívások végződtetését ki kell zárni e rendelet hatálya alól. A gépek közötti (M2M) kommunikációra jellemző számozási tartományokat az esetek többségében nem használják személyközi kommunikációra, mivel adatforgalomról és nem hangforgalomról van szó, ezért e számozási tartományok nem tartoznak e rendelet hatálya alá, amely a hangkommunikációra korlátozódik. 
            
            
               (8)Bizonyos más típusú nem földrajzi számokra – például a helyhez kötött nomadikus szolgáltatásokhoz és a segélyhívó szolgáltatásokhoz való hozzáféréshez használt hívószámokra – irányuló hívásvégződtetési szolgáltatások a hívásvégződtetési monopólium jellemzőivel bírnak, és azokat helyhez kötött infrastruktúrán keresztül nyújtják. Ezért e szolgáltatásoknak e rendelet hatálya alá kell tartozniuk, és vezetékes hívásvégződtetési szolgáltatásként kell őket kezelni. 
            
            
               (9)A szolgáltatók által nyújtott egyes hangszolgáltatások nem tekinthetők sem tisztán mobil, sem tisztán vezetékes szolgáltatásoknak, hanem hibrid szolgáltatásoknak minősülnek. Ilyen hibrid szolgáltatások például a „home zone” típusú szolgáltatások, amelyek esetében a hívásokat jellemzően vezetékes hívószámon, de mobilhálózaton keresztül végződtetik. A hívásvégződtetési szolgáltatások fogalommeghatározásával összhangban, amely szerint a meghatározó kritérium a hívott szám, az ilyen hibrid szolgáltatásokat a hívott számtól függően mobil vagy vezetékes hívásvégződtetési szolgáltatásként kell kezelni.
            
            
               (10)A szabályozás tárgyát képező hívásvégződtetési díjak az Unió területéhez tartozó földrajzi területekre vonatkozó E.164 szerinti országhívószámoknak megfelelő nemzeti számozási tervekben szereplő számokról kezdeményezett és az ilyen számokon (uniós hívószámok) végződtetett hívásokra vonatkoznak. A harmadik országok hívószámai mind az uniós hívószámoktól eltérő számok. Ha a szabályozást a harmadik országok hívószámairól kezdeményezett és uniós hívószámon végződtetett hívásokra is kiterjesztenék, az veszélyeztetné e rendelet célkitűzéseit, különösen a belső piaci integráció biztosítását, abban az esetben, ha a harmadik országbeli szolgáltatók az Unió egészében egységes maximális hívásvégződtetési díjaknál magasabb hívásvégződtetési díjakat szabnak ki, vagy ha az ilyen hívásvégződtetési díjakat nem a Kódex 75. cikkében és III. mellékletében meghatározottakkal egyenértékű költséghatékony elvek alapján szabályozzák.
            
            
               (11)A harmadik országbeli hívószámokról kezdeményezett és uniós hívószámokon végződtetett hívások alacsony szinten szabályozott végződtetési díjai, valamint a harmadik országbeli hívószámokra irányuló hívások magas és nem költséghatékony végződtetési díjai együttesen valószínűleg magasabb végződtetési díjakat eredményeznének az uniós hívószámokról induló és harmadik országbeli számokon végződtetett hívások esetében, ami negatív hatást gyakorolna az Unión belüli kiskereskedelmi hívásdíjakra és az uniós szolgáltatók költségszerkezetére. Mivel az uniós szolgáltatók eltérő mértékben vannak kitéve a magas és nem költséghatékony végződtetési díjakat alkalmazó harmadik országbeli szolgáltatók által végződtetett hívásoknak, ez az uniós szolgáltatók költségstruktúrájának kiegyensúlyozatlanságához vezetne rajtuk kívül álló tényezők miatt. Mivel az említett országokba irányuló hívások esetében magasabbak a hívásvégződtetési díjak, ez valószínűleg megakadályozná az olyan, egész Európára kiterjedő kiskereskedelmi ajánlatok megjelenését, amelyek bizonyos harmadik országbeli számokra irányuló hívásokat is tartalmaznak, ami negatív hatást gyakorolhat az uniós fogyasztókra és különösen a vállalkozásokra. Emellett torzítaná a versenyt, mivel a harmadik országbeli hívószámokon végződtetett hívások magas hívásvégződtetési díjainak aszimmetrikus hatása eltérő versenyfeltételeket eredményezne a különböző uniós szolgáltatók számára, ami végső soron az egész Unióban torzítaná a befektetési képességet és az ösztönzőket (mind a szolgáltatókra irányuló, mind a szolgáltatók általi beruházások esetében). Mindezen hatások egyértelműen ellentétesek lennének e rendelet célkitűzéseivel, amely az egységes piac integrációjának azáltal történő előmozdítására irányul, hogy megszüntetik a szolgáltatók között a jóval a költségeket meghaladó végződtetési díjak miatt kialakult versenytorzulásokat.
            
            
               (12)Az Unió egészében egységes maximális hívásvégződtetési díjak nyílt, átlátható és megkülönböztetésmentes módon történő alkalmazása érdekében, valamint azért, hogy a harmadik országbeli hívószámokról kezdeményezett hívások csak olyan mértékben legyenek kizárva a szabályozásból, amely a belső piaci célkitűzések eléréséhez és az arányosság biztosításához feltétlenül szükséges, az e rendeletben meghatározott díjakat helyénvaló alkalmazni a harmadik országbeli hívószámokról kezdeményezett és az uniós hívószámokon végződtetett hívásokra, amennyiben a harmadik országbeli hívásvégződtetési szolgáltatók által az uniós hívószámokról kezdeményezett hívások esetében alkalmazott hívásvégződtetési díjak szintje az e rendelet által megállapított szinten van, vagy annál alacsonyabb. A fenti mechanizmust a vezetékes hívásvégződtetési díjakra vonatkozó átmeneti időszak alatt 2021-ben, a mobil hívásvégződtetési díjakra vonatkozóan megállapított fokozatos díjcsökkentési időszak alatt (2021 és 2023 között) pedig a rendelet 4. cikkének (2)–(5) bekezdésében meghatározott maximális mobil hívásvégződtetési díjak fogják kiváltani. A 2021-ben ezt a mechanizmust aktiváló releváns maximális vezetékes hívásvégződtetési díjakat a felhatalmazáson alapuló rendelet 5. cikkének (2) bekezdése határozza meg. Az Unióban hívásvégződtetési szolgáltatásokat nyújtó szolgáltatók ezeket a díjakat a harmadik országokban hívásvégződtetési szolgáltatásokat nyújtó szolgáltatók által kiszabott vagy kínált díjak alapján alkalmazzák.
            
            
               (13)Mivel a beszédalapú hívásvégződtetési szolgáltatásokat nyújtó uniós szolgáltatók nem mindig tudhatják, hogy a harmadik országbeli szolgáltatók milyen hívásvégződtetési díjakat alkalmaznak, általában ez utóbbiak feladata, hogy ellenőrizhető információkat szolgáltassanak a kínált hívásvégződtetési díj szintjének igazolására. Amennyiben a tranzitszolgáltatók (vagy más köztes szereplők) értékesítik tovább a végződtetési szolgáltatásokat az uniós szolgáltatóknak, az e tranzitszolgáltatók által kiszabott vagy kínált végződtetési díjat kell figyelembe venni annak meghatározásához, hogy az megegyezik-e az e rendeletben meghatározott maximális végződtetési díjakkal, vagy alacsonyabb-e annál.
            
            
               (14)Amennyiben a harmadik országbeli szolgáltatók az uniós hívószámokról kezdeményezett és harmadik országbeli számokon végződtetett hívásokra az uniós hívásvégződtetési díjaknál magasabb hívásvégződtetési díjakat számítanak fel, az e rendeletben meghatározott díjak a harmadik országbeli hívószámokról kezdeményezett és uniós hívószámokon végződtetett hívásokra is alkalmazandók, amennyiben a Bizottság a szóban forgó harmadik országok által a Bizottság rendelkezésére bocsátott információk alapján megállapítja, hogy a hívásvégződtetési díjakat ezekben az országokban az (EU) 2018/1972 irányelv 75. cikkében és III. mellékletében meghatározottakkal egyenértékű elvek alapján szabályozzák. A fenti követelményeknek megfelelő harmadik országok jegyzékét ezt követően bele kell foglalni ebbe a rendeletbe, és rendszeresen aktualizálni kell. 
            
            
               (15)Mivel a hívás eredete alapján dől el, hogy az uniós hívásvégződtetési díjak alkalmazandók-e, vagy sem, elengedhetetlen az uniós szolgáltatók számára, hogy azonosítani tudják a híváskezdeményezés országát. E célból a szolgáltatók a hívó helyére vonatkozó információban (CLI) megadott országhívószámra támaszkodhatnak. E rendelet megfelelő alkalmazásának biztosítása érdekében az uniós szolgáltatóknak minden beérkező híváshoz érvényes CLI-t kell kapniuk. Következésképpen hiányzó, érvénytelen vagy hamis CLI esetén az uniós szolgáltatók nem kötelesek az uniós hívásvégződtetési díjakat alkalmazni a hívásvégződtetésekre. 
            
            
               (16)Annak érdekében, hogy az (EU) 2018/1972 irányelv 75. cikkének (1) bekezdésében és III. mellékletében foglalt elvekkel összhangban felbecsüljék az Unióban egy hipotetikus mobil vagy vezetékes hálózaton kezdeményezett hanghívások végződtetésének tényleges költségét, az egyes tagállamokban felmerülő költségek figyelembevételével egy-egy költségmodell kidolgozására került sor a mobil, illetve a vezetékes hívásvégződtetésre vonatkozóan.
            
            
               (17)A költségmodelleket mind a mobil, mind a vezetékes hálózatok esetében a konzultációs folyamat során az egyes tagállamoktól a költségekkel kapcsolatban kapott visszajelzések alapján véglegesítették. Az (EU) 2018/1972 irányelv III. mellékletének megfelelően a díjakat a költségmodellek segítségével az egy hatékony üzemeltetőnél felmerülő költségek megtérülése alapján számították ki. Ennélfogva a díjak kizárólag a nagykereskedelmi hívásvégződtetési szolgáltatás nyújtásának különbözeti költségein alapulnak, vagyis csak azokon a forgalomtól függő költségeken, amelyek a nagykereskedelmi hívásvégződtetési szolgáltatás hiányában elkerülhetők lennének.
            
            
               (18)Az Unió egészében egységes maximális mobil és vezetékes hívásvégződtetési díjakat az abban az országban felmerülő hatékony költség alapján állapították meg, amelynek legmagasabbak a költségei a megbízásba adott költségmodellek szerint, ezáltal biztosítva a költségmegtérülés elvét az egész Unióban, és ehhez egy kisebb biztonsági ráhagyást is adtak a költségmodellek esetleges pontatlanságainak figyelembevétele érdekében.
            
            
               (19)Az e rendelet által megállapított, az Unió egészében egységes maximális hívásvégződtetési díjakat két hónappal a rendelet hatálybalépése után kell elkezdeni alkalmazni azért, hogy a szolgáltatóknak elegendő idejük legyen informatikai, számlázási és számviteli rendszereik kiigazítására, valamint az összekapcsolási megállapodások szükséges módosításainak elvégzésére.
            
            
               (20)Ahol a jelenlegi átlagos hívásvégződtetési díjak az Unióban jóval magasabbak, mint a jövőben kivetendő díjak, azaz az e rendeletben meghatározott, költséghatékony, az Unió egészében egységes maximális hívásvégződtetési díjak, ott fokozatos díjcsökkentést kell alkalmazni, ami bevett szabályozási módszernek minősül. Ilyen esetekben a fokozatos díjcsökkentés hatékony eszköz, amely az arányosság elvével összhangban lehetővé teszi az alacsonyabb díjak zökkenőmentes bevezetését.
            
         
         
            
               (21)Tekintettel a tagállamokban alkalmazott mobil hívásvégződtetési díjak jelenlegi átlagára, az Unió egészében egységes maximális mobil hívásvégződtetési díjat fokozatos díjcsökkentéssel kell elérni. A rendelet gyors végrehajtása és a szolgáltatók nagyobb zavaroktól való megkímélése közötti arany középút jegyében a fokozatos díjcsökkentésnek a mobil hívásvégződtetési díjak jelenlegi átlagához közeli szinten kell kezdődnie, és a rákövetkező három évben évente egyre alacsonyabb szintet kell elérnie, mielőtt 2024-ben megérkezik az Unió egészében egységes maximális hívásvégződtetési díj szintjére.
            
            
               (22)Ez a rendelet tehát hároméves fokozatos díjcsökkentési időszakot határoz meg, amely 2024-re éri el a költséghatékony, az Unió egészében egységes maximális mobil hívásvégződtetési díjat. Nincs szükség átmeneti időszakra azon tagállamok szolgáltatói esetében, amelyek 2021-ben az Unió egészében egységes maximális hívásvégződtetési díjakat meghaladó díjakat alkalmaznak, mivel az Unió egészében egységes maximális mobil hívásvégződtetési díj bevezetésének hatása a fokozatos díjcsökkentéssel is elsimítható.
            
            
               (23)Egyes tagállamokban az aktuális szabályozott maximális mobil hívásvégződtetési díjak a fokozatos díjcsökkentésnek megfelelően 2021-re, 2022-re és 2023-ra meghatározott mobil hívásvégződtetési díjak alatt vannak, és már megközelítik az Unió egészében egységes maximális mobil hívásvégződtetési díjat. Annak érdekében, hogy az említett tagállamokban ne emelkedjenek a kiskereskedelmi árak a szabályozott mobil hívásvégződtetési díjak átmeneti emelésének következményeként, lehetővé kell tenni, hogy ezekben a tagállamokban mindaddig alkalmazzák az aktuális szabályozott mobil hívásvégződtetési díjakat, amíg az e rendelet által az adott évre meghatározott maximális mobil hívásvégződtetési díj el nem éri az adott tagállam adott évre vonatkozó aktuális hívásvégződtetési díját, vagy annál alacsonyabb szintre nem csökken. 
            
            
               (24)Mivel az aktuális vezetékes hívásvégződtetési díjak átlaga és az e rendeletben meghatározott, az Unió egészében egységes maximális vezetékes hívásvégződtetési díj közötti különbség kisebb, mint a mobil hívásvégződtetési díjak esetében, a vezetékes hívásvégződtetés esetében nincs szükség fokozatos díjcsökkentésre. Az egyes tagállamok számára lehetővé tett átmeneti időszak révén azonban biztosítható, hogy az Unió egészében egységes maximális vezetékes hívásvégződtetési díjra való átállás zökkenőmentes legyen és ne szenvedjen szükségtelen késedelmet.
            
            
               (25)A vezetékes hívásvégződtetési díjak egyes tagállamokban megállapított jelenlegi szintje és az e rendeletben meghatározott, az Unió egészében egységes maximális vezetékes hívásvégződtetési díjak szintje alapján indokolt átmeneti időszakot biztosítani egyes tagállamok számára. Az átmeneti időszak e rendelet alkalmazásának kezdőnapján indul, és 2021. december 31-én ér véget. Az átmeneti időszak alatt az érintett tagállamokban az Unió egészében egységes maximális vezetékes hívásvégződtetési díjtól eltérő egyedi díjak alkalmazhatók.
            
            
               (26)Azokban a tagállamokban, ahol az aktuális vezetékes hívásvégződtetési díjak jóval magasabbak az Unió egészében egységes maximális vezetékes hívásvégződtetési díjnál, indokolt átmeneti időszakot biztosítani e díjak fokozatos kiigazítására. Kettő kivételével minden tagállamban, ahol az aktuális vezetékes hívásvégződtetési díjak meghaladják a 0,0875 eurócentet (ez az Unió egészében egységes maximális vezetékes hívásvégződtetési díj + 25 %), a maximális vezetékes hívásvégződtetési díjakat 2021-ben az aktuális díjakhoz viszonyítva 20 %-kal csökkenteni kell. Lengyelország és Finnország esetében, amelyek eddig nem követték a 2009/396/EK bizottsági ajánlásban
                  20
                meghatározott elveket, és ahol ezért jelenleg nagyon magas vezetékes hívásvégződtetési díjakat alkalmaznak, a 20 %-os csökkentés nem lenne elég nagy lépés az Unió egészében egységes maximális vezetékes hívásvégződtetési díj felé. Ezért az átmeneti időszakban azon tagállam díjszabásával azonos díjakat kell alkalmazniuk, amelyben az átmeneti időszak alatt alkalmazandó díjszabási módszer a legmagasabb díjat eredményezi, e két tagállamtól eltekintve. A többi tagállam esetében, ahol az aktuális vezetékes hívásvégződtetési díjak alacsonyabbak, mint az Unió egészében egységes maximális vezetékes hívásvégződtetési díj, vagy ahol a 20 %-os csökkentés eredményeként elérnék az Unió egészében egységes maximális vezetékes hívásvégződtetési díjat, vagy az alá csökkennének, nem kell átmeneti időszakot biztosítani.
            
            
               (27)Az (EU) 2018/1972 irányelv 75. cikkének (1) bekezdésével összhangban konzultációra került sor az Európai Elektronikus Hírközlési Szabályozók Testületével, amely 2020. október 15-én nyilvánított véleményt,
            
            
               ELFOGADTA EZT A RENDELETET:
            
            
               1. cikk
            
            
               (1)Ez a rendelet meghatározza a nagykereskedelmi hívásvégződtetési szolgáltatók által a mobil, illetve a vezetékes hívásvégződtetési szolgáltatások nyújtásáért felszámolható, az Unió egészében egységes maximális mobil hívásvégződtetési díjat és az Unió egészében egységes maximális vezetékes hívásvégződtetési díjat.
            
            
               (2)E rendelet a nemzeti szabályozó hatóságoknak az (EU) 2018/1972 irányelv 64. cikkének (3) bekezdése, valamint 67. és 68. cikke szerinti hatásköreit nem érinti.
            
            
               (3)A 4. és 5. cikk az uniós hívószámokról kezdeményezett és azokon végződtetett hívásokra alkalmazandó.
            
            
               (4)A 4. és 5. cikk a harmadik országbeli hívószámokról kezdeményezett és uniós hívószámokon végződtetett hívásokra is alkalmazandó, amennyiben teljesül a következő két feltétel valamelyike:
            
            
               a)amennyiben egy harmadik országbeli hívásvégződtetési szolgáltató az uniós hívószámokról kezdeményezett hívásokra olyan mobil vagy vezetékes hívásvégződtetési díjakat alkalmaz, amelyek – a harmadik országbeli hívásvégződtetési szolgáltatók által az uniós hívásvégződtetési szolgáltatók számára kiszabott vagy kínált díjak alapján megállapítva – nem haladják meg az egyes évek és tagállamok tekintetében a 4., illetve az 5. cikkben a mobil vagy vezetékes hívásvégződtetésre vonatkozóan meghatározott maximális hívásvégződtetési díjakat; vagy
            
            
               b)amennyiben:
            
            
               a)a Bizottság a harmadik ország által szolgáltatott információk alapján megállapítja, hogy az adott harmadik ország az uniós hívószámokról kezdeményezett és az adott harmadik ország hívószámain végződtetett hívások hívásvégződtetési díjait az (EU) 2018/1972 irányelv 75. cikkében és III. mellékletében foglalt elvekkel egyenértékű elveknek megfelelően szabályozza; valamint
            
            
               b)a szóban forgó harmadik ország szerepel e rendelet mellékletében.
            
            
               (5)A 4. és 5. cikkben említett összegek másodperc alapon elszámolandó percdíjként értendők (héa [áfa] nélkül).
            
            
               2. cikk
            
            
               (1)E rendelet alkalmazásában:
            
         
         
            
               a)„mobil hívásvégződtetési szolgáltatás”: olyan nagykereskedelmi szolgáltatás, amely a nyilvánosan kijelölt számozási erőforrásokat képező – nevezetesen a nemzeti számozási tervekben szereplő – mobiltelefonszámokra irányuló hívások végződtetéséhez szükséges, és amelyet olyan szolgáltatók nyújtanak, amelyek képesek a hívásvégződtetés ellenőrzésére és az említett számokra irányuló hívások hívásvégződtetési díjainak megállapítására, amennyiben függetlenül az alkalmazott technológiától legalább egy hálózattal összekapcsolás jön létre, beleértve az összekapcsolási portokat is;
            
            
               b)„vezetékes hívásvégződtetési szolgáltatás”: olyan nagykereskedelmi szolgáltatás, amely a nyilvánosan kijelölt számozási erőforrásokat képező – nevezetesen a nemzeti számozási tervekben szereplő – földrajzi számokra irányuló hívások, valamint a helyhez kötött nomadikus szolgáltatásokhoz és a segélyhívó szolgálatokhoz használt nem földrajzi számokra irányuló hívások végződtetéséhez szükséges, és amelyet olyan szolgáltatók nyújtanak, amelyek képesek a hívásvégződtetés ellenőrzésére és az említett számokra irányuló hívások hívásvégződtetési díjainak megállapítására, amennyiben függetlenül az alkalmazott technológiától legalább egy hálózattal összekapcsolás jön létre, beleértve az összekapcsolási portokat is;
            
            
               c)„uniós hívószám”: az Unió területéhez tartozó földrajzi területekre vonatkozó E.164 országhívószámoknak megfelelő nemzeti számozási tervekben szereplő szám.
            
            
               3. cikk
            
            
               (1)A mobil vagy vezetékes hívásvégződtetési szolgáltató nem számolhat fel magasabb díjat a hálózatán végrehajtott hívásvégződtetési szolgáltatásért a végfelhasználó számára, mint a 4. és 5. cikkben meghatározott megfelelő maximális hívásvégződtetési díj.
            
            
               (2)Amennyiben a mindenkori hívásvégződtetési díjakat az eurótól eltérő pénznemben állapítják meg, a 4. cikk (1) bekezdése, a 4. cikk (2) bekezdése, a 4. cikk (4) bekezdése, a 4. cikk (5) bekezdése és az 5. cikk (1) bekezdése szerinti maximális mobil és vezetékes hívásvégződtetési díjakat az Európai Központi Bank által az Európai Unió Hivatalos Lapjában 2021. január 1-jén, február 1-jén és március 1-jén közzétett referencia-árfolyamok átlagának alkalmazásával kell átváltani a nemzeti valutára.
            
            
               (3)Az eurótól eltérő pénznemben meghatározott maximális mobil és vezetékes hívásvégződtetési díjakat évente felül kell vizsgálni, és minden év január 1-jéig aktualizálni kell az Európai Központi Bank által az Európai Unió Hivatalos Lapjában szeptember 1-jén, október 1-jén és november 1-jén közzétett referencia-árfolyamok legutóbbi átlagának felhasználásával.
            
            
               4. cikk
            
            
               (1)Az Unió egészében egységes maximális mobil hívásvégződtetési díj 0,2 eurócent/perc.
            
            
               (2)Az (1) bekezdéstől eltérve a mobil hívásvégződtetési szolgáltatók a következő maximális mobil hívásvégződtetési díjakat alkalmazhatják:
            
            
               a)[a hatálybalépést követő harmadik hónap első napja]-tól 2021. december 31-ig a (3) bekezdésben említettektől eltérő tagállamokban: 0,7 eurócent/perc;
            
            
               b)2022. január 1-jétől 2022. december 31-ig a (4) bekezdésben említettektől eltérő tagállamokban: 0,55 eurócent/perc;
            
            
               c)2023. január 1-jétől 2023. december 31-ig az (5) bekezdésben említettektől eltérő tagállamokban: 0,4 eurócent/perc.
            
            
               (3)Az (1) bekezdéstől eltérve a mobil hívásvégződtetési szolgáltatók [a hatálybalépést követő harmadik hónap 1. napja]-tól 2021. december 31-ig az alábbi tagállamokban a következő maximális mobil hívásvégződtetési díjakat alkalmazhatják: 
            
            
               a)0,045 HRK/perc Horvátországban; 
            
            
               b)0,20 eurócent/perc Cipruson; 
            
            
               c)0,0385 DKK/perc Dániában; 
            
            
               d)0,622 eurócent/perc Görögországban; 
            
            
               e)1,71 HUF/perc Magyarországon; 
            
            
               f)0,43 eurócent/perc Írországban; 
            
         
         
            
               g)0,67 eurócent/perc Olaszországban;
            
            
               h)0,4045 eurócent/perc Máltán; 
            
            
               i)0,581 eurócent/perc Hollandiában; 
            
            
               j)0,36 eurócent/perc Portugáliában; 
            
            
               k)0,64 eurócent/perc Spanyolországban; 
            
            
               l)0,0216 SEK/perc Svédországban.
            
            
               (4)Az (1) bekezdéstől eltérve a mobil hívásvégződtetési szolgáltatók 2022. január 1-jétől 2022. december 31-ig az alábbi tagállamokban a következő maximális mobil hívásvégződtetési díjakat alkalmazhatják: 
            
            
               a)0,20 eurócent/perc Cipruson; 
            
            
               b)0,52 eurócent/perc Dániában; 
            
            
               c)0,47 eurócent/perc Magyarországon; 
            
            
               d)0,43 eurócent/perc Írországban; 
            
            
               e)0,40 eurócent/perc Máltán; 
            
            
               f)0,36 eurócent/perc Portugáliában;
            
            
               g)0,21 eurócent/perc Svédországban.
            
            
               (5)Az (1) bekezdéstől eltérve a mobil hívásvégződtetési szolgáltatók 2023. január 1-jétől 2023. december 31-ig az alábbi tagállamokban a következő maximális mobil hívásvégződtetési díjakat alkalmazhatják: 
            
            
               a)0,20 eurócent/perc Cipruson; 
            
            
               b)0,36 eurócent/perc Portugáliában;
            
            
               c)0,21 eurócent/perc Svédországban.
            
            
               5. cikk
            
            
               (1)Az Unió egészében egységes maximális vezetékes hívásvégződtetési díj 0,07 eurócent/perc. 
            
         
         
            
               (2)Az (1) bekezdéstől eltérve a vezetékes hívásvégződtetési szolgáltatók [a hatálybalépést követő harmadik hónap 1. napja]-tól 2021. december 31-ig az alábbi tagállamokban a következő maximális vezetékes hívásvégződtetési díjakat alkalmazhatják: 
            
            
               a)0,089 eurócent/perc Ausztriában; 
            
            
               b)0,093 eurócent/perc Belgiumban;
            
            
               c)0,0057 HRK/perc Horvátországban;
            
            
               d)0,0264 CZK/perc Csehországban;
            
            
               e)0,111 eurócent/perc Finnországban;
            
            
               f)0,076 eurócent/perc Lettországban;
            
            
               g)0,072 eurócent/perc Litvániában;
            
            
               h)0,110 eurócent/perc Luxemburgban;
            
            
               i)0,111 eurócent/perc Hollandiában;
            
            
               j)0,0164 PLN/perc Lengyelországban;
            
            
               k)0,078 eurócent/perc Romániában; 
            
            
               l)0,078 eurócent/perc Szlovákiában.
            
            
               6. cikk
            
            
               (1)Ez a rendelet az Európai Unió Hivatalos Lapjában való kihirdetését követő napon lép hatályba.
            
            
               (2)Ezt a rendeletet [a hatálybalépését követő harmadik hónap első napjától] kell alkalmazni. 
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, 2020.12.18-án.
            
            
               
                     a Bizottság részéről
               
               
                     elnök
                     Ursula VON DER LEYEN
               
            
         
         
            
                  
                     (1)
                  
                        Az Európai Parlament és a Tanács (EU) 2018/1972 irányelve (2018. december 11.) az Európai Elektronikus Hírközlési Kódex létrehozásáról (HL L 321., 2018.12.17., 36. o.).
               
               
                  
                     (2)
                  
                        A Bizottság 2003/311/EK ajánlása (2003. február 11.) az elektronikus hírközlő hálózatok és elektronikus hírközlési szolgáltatások közös keretszabályozásáról szóló 2002/21/EK európai parlamenti és tanácsi irányelv alapján előzetes szabályozás alá vonható érintett elektronikus hírközlési ágazatbeli termék- és szolgáltatáspiacokról (HL L 114., 2003.5.8., 45. o.).
               
               
                  
                     (3)
                  
                        A Bizottság 2007/879/EK ajánlása (2007. december 17.) az elektronikus hírközlő hálózatok és elektronikus hírközlési szolgáltatások közös keretszabályozásáról szóló 2002/21/EK európai parlamenti és tanácsi irányelv alapján előzetes szabályozás alá vonható érintett elektronikus hírközlési ágazatbeli termék- és szolgáltatáspiacokról (HL L 344., 2007.12.28., 65. o.).
               
               
                  
                     (4)
                  
                        A Bizottság 2014/710/EU ajánlása (2014. október 9.) az elektronikus hírközlő hálózatok és elektronikus hírközlési szolgáltatások közös keretszabályozásáról szóló 2002/21/EK európai parlamenti és tanácsi irányelv alapján előzetes szabályozás alá vonható érintett elektronikus hírközlési ágazatbeli termék- és szolgáltatáspiacokról (HL L 295., 2014.10.11., 79. o.). 
               
               
                  
                     (5)
                  
                        A Bizottság 2009/396/EK ajánlása (2009. május 7.) az EU-ban a helyhez kötött és mobil végződtetési díjak szabályozói kezeléséről (a végződtetési díjakról szóló ajánlás), HL L 124., 2009.5.20., 67. o.
               
               
                  
                     (6)
                  
                        Az Európai Parlament és a Tanács 2002/19/EK 2002. március 7-i irányelve az elektronikus hírközlő hálózatokhoz és kapcsolódó eszközökhöz való hozzáférésről, valamint azok összekapcsolásáról (Hozzáférési irányelv) (HL L 108., 2002.4.24., 7. o.), a 2009/140/EK irányelvvel (HL L 337., 2009.12.18., 37. o.) módosított szövegváltozatában.
               
               
                  
                     (7)
                  
                        A „hosszú távú különbözeti költségek tisztán alulról felfelé építkező modellje” értelmében a vezetékes és mobil szolgáltatások piacán nyújtott nagykereskedelmi hívásvégződtetési szolgáltatásokkal kapcsolatban csak azok a költségek számolhatók el, amelyek elkerülhetők lennének a harmadik személyeknek nyújtott nagykereskedelmi hívásvégződtetési szolgáltatás beszüntetésével.
               
               
                  
                     (8)
                  
                        Bizottsági szolgálati munkadokumentum: A végződtetési díjakról szóló 2009. évi bizottsági ajánlásról (2009/396/EK ajánlás) szóló értékelő jelentés, SWD(2018) 464 final. 
                  https://ec.europa.eu/newsroom/dae/document.cfm?doc_id=57662
                   
               
               
                  
                     (9)
                  
                        Az összefoglaló jelentést és a nyilvános konzultációra benyújtott teljes válaszokat 2019. december 11-én tették közzé. Ezek az alábbi linken érhetők el: 
                  https://ec.europa.eu/digital-single-market/en/news/summary-report-public-consultation-voice-call-termination-rates
                   
                        2020. június 13-án összefoglaló jelentést tettek közzé, amely a következő linken érhető el: 
                  https://ec.europa.eu/digital-single-market/en/news/synopsis-report-open-consultation-setting-maximum-union-wide-voice-termination-rates
                   
               
               
                  
                     (10)
                  
                        A szakértői csoport 1. ülésének jegyzőkönyve 
                  itt
                   érhető el.
               
               
                  
                     (11)
                  
                        A szakértői csoport 2. ülésének jegyzőkönyve 
                  itt
                   érhető el.
               
               
                  
                     (12)
                  
                        Lásd: 
                  https://ec.europa.eu/info/law/better-regulation/have-your-say/initiatives/1958-Voice-call-termination-rates-in-the-EU-Eurorates-
                   
               
               
                  
                     (13)
                  
                        Tanulmány (SMART 2017/0091): „Assessment of the cost of mobile telecom services in the EU/EGT countries” (A mobil távközlési szolgáltatások költségeinek elemzése az EU/EGT-országokban), Axon Partners Group Consulting, közzétéve 2019. július 24-én, elérhető 
                  itt
                  .
               
               
                  
                     (14)
                  
                        Tanulmány (SMART 2018/0014): „Assessment of the cost of providing wholesale voice call termination services on fixed networks in the EU/EEA countries” (A nagykereskedelmi vezetékes hívásvégződtetési szolgáltatások költségei az EU/EGT-országokban), közzétéve 2019. november 26-án, elérhető 
                  itt
                  .
               
               
                  
                     (15)
                  
                        Az eredetileg vizsgálat tárgyát képező 31 EU/EGT-ország közül az adatok elérhetősége miatt csak 28 költségmodellt dolgoztak ki. Izland, Liechtenstein és Luxemburg úgy döntött, hogy nem vesz részt a mobil hívásvégződtetés költségmodelljének adatgyűjtési folyamatában. Finnország, Izland és Liechtenstein pedig nem vett részt a vezetékes hívásvégződtetés költségmodelljének adatgyűjtési folyamatában.
               
               
                  
                     (16)
                  
                        A mobil hívásvégződtetés költségmodellje esetében az irányítóbizottságban a BEREC roaming-munkacsoportjának szakértői is rész vettek, mivel ez a költségmodell a roaminggal kapcsolatos nagykereskedelmi költségeket is felbecsülte.
               
               
                  
                     (17)
                  
                        A Bizottság 2009/396/EK ajánlása (2009. május 7.) az EU-ban a helyhez kötött és mobil végződtetési díjak szabályozói kezeléséről (HL L 124., 2009.5.20., 67. o.).
               
               
                  
                     (18)
                  
                        Ez vonatkozik Bulgáriára, Szlovéniára, Magyarországra, Franciaországra és Észtországra, ahol a 20 %-os csökkentés 0,07 eurócentre vagy az alá csökkenti a szóban forgó díjakat.
               
               
                  
                     (19)
                  
                        HL L 321., 2018.12.17., 36. o.
               
               
                  
                     (20)
                  
                        A Bizottság 2009/396/EK ajánlása (2009. május 7.) az EU-ban a helyhez kötött és mobil végződtetési díjak szabályozói kezeléséről (HL L 124., 2009.5.20., 67. o.).
               
            
      
    ---documentbreak--- 
      
         
         
            
               MELLÉKLET 
            
            
               Az e rendelet 1. cikke (4) bekezdésének b) pontja szerinti harmadik országok jegyzéke:
            
            
               1.